Christian Andreas Irgens

Christian Andreas Irgens (født 6. juli 1833, død 15. april 1915) var en norsk forretningsmann og politiker. 

Irgens var sjømann fra han var 15 til 21 år – de siste årene som styrmann. Han arbeidet deretter i farens reperbane, tok svennebrev og overtok reperbanen da han var 27 år. I 1875 opprettet han Bergens traad & drevfabrikk. I 1878 kjøpte han Bjørsvik mølle i Osterfjorden og opprettet i 1891 Bjørsvik melforretning som ble en av de største melprodusentene i Bergen. Han ble ansett som en svært dyktig forretningsmann, arbeidsom, veltalende, rolig og sindig. Han satt i styret i Bergens sparebank (dagens Sparebanken Vest), Bergens brandforsikringsselskab (del av dagens Tryg), Bergens samlag for brændevinshandel, Vestlandske petroleumsselskab, Selskapet til de norske fiskeriers fremme og Sjømannsmissionen (dagens Sjømannskirken). 

Han tilhørte det konservative parti og var i mange år medlem av bystyret i Bergen. I 1874-76 var han varamann på Stortinget og gjorde seg bemerket for sitt arbeid for Vossebanen. I 1880-81 var han ordfører i Bergen. Han flyttet i 1889 til Nyhaugen på Fjøsanger og representerte Søndre Bergenhus amt på Stortinget i 1895-97. Han var ridder av St. Olavsorden og fikk i 1901 Kongens fortjenstmedalje i gull. 

Han ble gift med Ingeborg Marie Wesenberg, født 31. desember 1836, død 19. november 1866. Han ble deretter gift med Sally Camilla Jahnsen, født 24. mai 1846, død 8. oktober 1913. Han fikk fire barn i første ekteskap og sju i andre ekteskap.

Referanser

Kilder
Oplysninger og Slegten Irgens av Ludvig Kristian Langberg - 1927

Eksterne lenker 
 

Stortingsrepresentanter 1895–1897
Kongens fortjenstmedalje i gull
St. Olavs Orden
Stortingsrepresentanter for Hordaland
Ordførere i Bergen